KOMISSION TÄYTÄNTÖÖNPANOPÄÄTÖS (EU) 2019/1942,

annettu 22 päivänä marraskuuta 2019,

karbendatsiimin hyväksymättä jättämisestä valmisteryhmään 9 kuuluvissa biosidivalmisteissa käytettävänä vanhana tehoaineena

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon biosidivalmisteiden asettamisesta saataville markkinoilla ja niiden käytöstä (1)22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 ja erityisesti 89 artiklan 1 kohdan,

sekä katsoo seuraavaa:

(1) Komission delegoidussa asetuksessa (EU) N:o 1062/2014 (2) vahvistetaan luettelo vanhoista tehoaineista, jotka on arvioitava sen selvittämiseksi, voidaanko ne mahdollisesti hyväksyä käytettäviksi biosidivalmisteissa. Kyseinen luettelo sisältää karbendatsiimin (EY-numero: 234-232-0); CAS-numero: 10605-21-7).

(2) Karbendatsiimi on arvioitu käytettäväksi biosidivalmisteissa, jotka kuuluvat Euroopan parlamentin ja neuvoston direktiivin 98/8/EY (3) liitteessä V kuvattuun tuotetyyppiin 9 (kuitujen, nahan, kumin ja polymeeristen materiaalien säilytysaineet), joka vastaa asetuksen (EU) N:o 528/2012 liitteessä V kuvattua valmisteryhmää 9.

(3) Arvioinnista vastaava Saksan toimivaltainen viranomainen toimitti arviointikertomuksen sekä päätelmänsä komissiolle 2 päivänä elokuuta 2013.

(4) Biosidivalmistekomitea hyväksyi 27 päivänä helmikuuta 2019 Euroopan kemikaaliviraston lausunnon (4) delegoidun asetuksen (EU) N:o 1062/2014 7 artiklan 2 kohdan mukaisesti ottaen huomioon arvioinnista vastaavan toimivaltaisen viranomaisen päätelmät.

(5) Kyseisen lausunnon mukaan biosidivalmisteiden, jotka kuuluvat valmisteryhmään 9 ja sisältävät karbendatsiimia, ei voida odottaa täyttävän asetuksen (EU) N:o 528/2012 19 artiklan 1 kohdan b alakohdassa säädettyjä vaatimuksia, koska arvioiduissa ympäristöskenaarioissa todettiin riskejä, joita ei voida hyväksyä, eikä turvallista käyttöä voitu määritellä.

(6) Ottaen huomioon Euroopan kemikaaliviraston lausunnon ei ole asianmukaista hyväksyä karbendatsiimia käytettäväksi valmisteryhmiin 9 kuuluvissa biosidivalmisteissa, koska asetuksen (EU) N:o 528/2012 4 artiklan 1 kohdassa säädetyt edellytykset eivät täyty.

(7) Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Karbendatsiimia (EY-numero: 234-232-0); CAS-numero: 10605-21-7) ei hyväksytä käytettäväksi tehoaineena valmisteryhmään 9 kuuluvissa biosidivalmisteissa.

2 artikla Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 22 päivänä marraskuuta 2019. Komission puolesta Puheenjohtaja Jean-Claude JUNCKER

(1) EUVL L 167, 27.6.2012, s. 1.

(2) Komission delegoitu asetus (EU) N:o 1062/2014, annettu 4 päivänä elokuuta 2014, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteissa käytettyjen vanhojen tehoaineiden järjestelmällistä arviointia koskevasta työohjelmasta (EUVL L 294, 10.10.2014, s. 1).

(3) Euroopan parlamentin ja neuvoston direktiivi 98/8/EY, annettu 16 päivänä helmikuuta 1998, biosidituotteiden markkinoille saattamisesta (EYVL L 123, 24.4.1998, s. 1).

(4) Biocidal Products Committee (BPC) opinion on the application for approval of the active substance Carbendazim, Product type: 9, ECHA/BPC/218/2019, annettu 27. helmikuuta 2019.